Dr Erasmus het sich kritisch mit dr Bible usenandergsetzt. Er het s griechische Neue Teschtament uusegä mit enerä Übersetzig uf Latinisch und Kommentar, und so die moderni Philologii begründet. Während sim ganze Läbe het er d Missschtänd in dr kathollische Chille kritisiert, het aber nit welle sich in die dogmatische Usenandersetzige zwüschem Martin Luther und dr Chille iimische und het vo "Friide und Konkordanz" gredet. Das heisst aber nit, ass dr Erasmus tolerant andere Religione gegenüber gsi wär. Wie anderi Humanischte, under ihne dr Johannes Reuchlin,[1] isch er durchuus nit frei vo Antisemitismus gsi, so het er vo 'Judebruet' gredet und 'Jud blibt Jud'.[2]